Летище Бургас

Летище Бургас (на английски: Burgas Airport, IATA: BOJ, ICAO: LBBG) е международно летище в България, обслужващо град Бургас и прилежащия регион. Намира се на 387 km от най-натовареното летище в България – Летище “Васил Левски” - София, на 129 km от третото най-натоварено летище в България – Летище Варна и на 263 km от четвъртото най-натоварено летище в България – Летище Пловдив.
Разположено е в бургаския квартал Сарафово, на 10 км североизточно от центъра на града. Летището заема 2-ро място по пътникопоток в страната след Летище “Васил Левски” - София.
Летище Бургас е с най-голям брой слънчеви дни в Европа и с 4-та по дължина писта (3200 м.) на Балканския полуостров, след летищата в София, Атина и Белград. Летището има удобни връзки за интермодален транспорт по суша и море както в България, така и за цял свят. Пистата е устойчива и достатъчно дълга, за да приема всеки използван в гражданската и военната авиация летателен апарат. Инфраструктурата на аеропорта предлага отлични възможности за обслужване на въздухоплавателни средства, пътници, багажи и товари (карго). Летище Бургас се използва от различни оператори с лицензи за осъществяване на следните дейности: наземно администриране и надзор на полетите; обслужване на пътници по вътрешни и международни транспортни линии; обслужване на багажи; обслужване на товари и поща; обслужване с горива и масла; полетни операции и администриране на екипажи; наземен транспорт; обслужване на ВС; обслужване на ВС на перон; техническо обслужване на ВС и др..
Летище Бургас е с 24-часов режим на работа и работи целогодишно, предлагайки вътрешни и международни полети (средната годишна видимост под 1000 м. е само 3 дни).
Международното обозначение на Летище Бургас е LBBG (код ИКАО) и BOJ (код ИАТА).
Тук са кацали самолетите с внушителни размери: Ан-124 Руслан и Ан 225 МРИЯ.
През 2023 година бяха изпълнени полетни програми на 46 авиокомпании до 75 дестинации.
На 27 юни 1927 г. френската компания „СИДНА“ (днес Air France), избира терена на Летище Бургас за изграждането на радиозасечна станция и подписва договор с българското правителство за неговото ползване. В договора изрично е отбелязано, че персоналът на Летище Бургас ще бъде български. През 1938 г. първият български радиотелеграфист Данаил Денев постъпва на работа. През 1941 г. Летище Бургас е преотстъпено на България.
През 1942 г. с немска помощ летището е разширено, електрифицирано и снабдено с големи цистерни за гориво, вкопани в земята. На 29 юни 1947 г. с приземяването на Летище Бургас на българския пътнически самолет Junkers Ju 52/3m се дава началото на линията София – Бургас – първата линия на българските въздушни линии на Дирекция Въздушни съобщения. През 50-те и 60-те години на ХХ век летището е разширено и модернизирано, като се изгражда бетонна писта. През 1970 г. аеропортът става международно летище, като самолети от над 45 дестинации кацат или излитат от него.
На 10 септември 2006 г. летището в Бургас, заедно с летището във Варна, е отдадено на немско-българското дружество „Фрапорт Туин Стар Еърпорт Мениджмънт“ АД на концесия за срок от 40 години. Концесията включва влагането на общо 403 млн. евро за изграждането на нови пътнически терминали, подобрение на летищната инфраструктура, разширяване на перона със самолетните стоянки, паркингите, закупуване на техника, оборудване и др. Два месеца по-късно дружеството поема отговорността за персонала и управлението на летището.
От началото на концесията са направени много подобрения в летищната инфраструктура на Летище Бургас:
В момента е в ход голям проект за разширение на перона за обслужване на ВС, който се изпълнява на етапи и е планиран да приключи през 2025 г.
През 2023 г. по време на летния сезон на Летище Бургас се извършват редовни и чартърни полети до над 75 дестинации в 20 страни, а целогодишно се изпълняват редовни полети до Лондон Лутън с авиокомпания Wizz Air.
На 15 юни 2022 г. за второ поредно лято Wizz Air открива лятна база с 1 базиран самолет на летище Бургас и изпълнява полети до 16 дестинации.
Автобусна линия № 15 свързва Летище Бургас с автогара „Терминал Юг“ в града.
В близост до летището спират и междуградски автобуси от Бургас до Поморие, Ахелой, Равда, Несебър и Слънчев бряг. Спирката се намира преди входа на летището на кръговото кръстовище на главния път Е87.
Национална компания „Железопътна инфраструктура“ работи по проект за изграждане на железопътна връзка между жп гара Бургас и Летище Бургас. Към 2024 г. предстои изготвяне на техническо решение за осъществяване на проекта.
На 18 юли 2012 г. на летището е извършен бомбен атентат срещу автобус с израелски туристи. Загиват петима израелци, шофьорът – българин и атентаторът.